section_heading: Biografija
paragraph_text: S dolaskom poslijeratnog revolucionarnog vala u Italiju tijekom tzv. crvenog dvogodišta (tal. Biennio Rosso) između 1919. i 1921. godine Damen razvija svoju revolucionarnu aktivnost te se sve jasnije približava stavovima ruskih boljševika, odnosno novonastale Komunističke internacionale. Tijekom crvenog dvogodišta aktivan je među sindikatima u Bologni i radničkim organizacijama u rodnoj regiji Marki, dok unutar Socijalističke partije dosljedno zastupa pozicije revolucionarne ljevice zajedno s Amadeom Bordigom, sve do konačnog rascjepa 1921. godine.